**Ministru kabineta instrukcijas projekta “Instrukcija par valsts budžeta izpildes analīzi” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Instrukcijas projekta mērķis ir pilnveidot un efektivizēt valsts budžeta izpildes analīzes procesu, samazināt administratīvo slogu un pārvirzīt resursus analītiskajam darbam. Izpildes analīzes rezultātā būs pieejama kvalitatīvāka skaidrojošā informācija par resursu izlietojumu un ieguldījumu lietderību sabiedrības un nozares interesēs.  Instrukcija tiek izteikta jaunā redakcijā, jo ir liels izmaiņu apjoms.  Instrukcija stājas spēkā nākamajā dienā pēc tās publicēšanas Latvijas Republikas oficiālajā izdevumā “Latvijas Vēstnesis”. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta 2017. gada 28. augusta sēdes protokollēmuma Nr. 41 1.§ 14. apakšpunktā dotais uzdevums nosaka Finanšu ministrijai izvērtēt un iesniegt izskatīšanai Ministru kabineta 2018. gada 27. marta sēdē grozījumus Ministru kabineta 2011. gada 23. augusta instrukcijā Nr. 8 "Instrukcija par valsts budžeta izpildes analīzi". |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2011. gada 23. augusta instrukcija Nr. 8 "Instrukcija par valsts budžeta izpildes analīzi" (turpmāk – instrukcija Nr. 8) nosaka kārtību, kādā ministrijas un citas centrālās valsts iestādes (turpmāk – ministrijas) sagatavo informāciju un veic analīzi par ministrijas un tās padotības iestāžu gadskārtējā valsts budžeta izpildi un iesniedz to Finanšu ministrijā (turpmāk – FM).  Lai veiktu šī procesa efektivizēšanu un pilnveidošanu atbilstoši tautsaimniecības un ekonomiskās vides attīstībai, FM veica līdzšinējā izpildes analīzes procesa padziļinātu izpēti un pārskatīšanu, un, ņemot vērā arī ministriju izteiktos ierosinājumus – izstrādāja jaunu normatīvo regulējumu.  Papildus šī informācija par valsts budžeta izpildes gaitu tiks izmantota valsts budžeta izdevumu pārskatīšanas procesā, apropriāciju izmaiņu pieprasījumu vērtēšanā, operatīvas informācijas sagatavošanai Saeimai, publicitātei un komunikācijai ar sabiedrību un citām ieinteresētām pusēm.  Instrukcijas projekts paredz:   1. atteikties no informācijas iesniegšanas FM, kura ir pieejama Valsts kases tīmekļa vietnē www.kase.gov.lv publicētajos Valsts kases operatīvajos ceturkšņa pārskatos, lai izvairītos no informācijas atkārtotas pārvadīšanas. Nebūs vairs jāiesniedz spēkā esošās instrukcijas pirmo četru pielikumu veidlapas; 2. saturiski pilnveidot veidlapu “Paskaidrojums par valsts budžeta izdevumu izpildi 20\_\_\_.gada \_\_\_ mēnešos” – izpildes analīzē uzsvaru liekot uz paveikto, izmaiņām un neizpildi, lai kvalitatīvāk tiktu izvērtēta rezultātu sasniegšanas pakāpe un ieplānotas nepieciešamās darbības izpildes rādītāju uzlabošanai. Aizpildot šo veidlapu un atbildot uz tajā uzdotajiem jautājumiem, sniedz lakonisku un apkopotu informāciju, izvairoties no formāliem uzskaitījumiem.   Veidlapas sākumā norāda informāciju par pārskata periodā galvenajiem pasākumiem (3-5 pasākumi katrā apakšpunktā), kuru īstenošanai izlietoti apjoma ziņā lielākie finanšu līdzekļi (kas arī var sasaukties ar budžeta paskaidrojumos norādītajiem plānotajiem pasākumiem), un kuri ietekmējuši ministrijas izdevumu plāna neizpildi kopumā ministrijā (šo norāda tikai tad, ja neizpilde par resoru kopumā pārsniedz 15%).  Tālāk analizē un sniedz skaidrojumus par budžeta izpildi sadalījumā pa programmām (apakšprogrammām), skaidrojot būtiskākos faktorus katrā no sadaļām un akcentējot to ietekmi uz sagaidāmajiem darbības rezultatīvajiem rādītājiem. Sadaļā “Paveiktais” norādāmie pasākumi/aktivitātes var sasaukties ar budžeta programmu aktivitātēm, kas norādītas budžeta paskaidrojumos. Norāda pasākumus/aktivitātes, kas aptver būtisku daļu (vairāk par 50%) no kopējā pārskata periodā izlietotā finansējuma. Sadaļas “Izmaiņas” un “Neizpilde” aizpilda tikai tad, ja instrukcijā norādītās pozīcijas izmainījās/neizpildījās par vairāk kā 15% un (lai izvairītos no nenozīmīgu summu analīzes) izmaiņu/neizpildes summa ir lielāka par 20 000 *euro*. Piemēram, ja programmā izmaiņas/neizpilde ir 13% jeb 50 000 *euro*, tad izmaiņas/neizpildi neskaidro, jo nav pārsniegta robežvērtība 15%. Kā arī, ja programmā izmaiņas/neizpilde ir 17% jeb 15 000 *euro*, tad izmaiņas/neizpildi neskaidro, jo nav pārsniegta robežvērtība 20 000 *euro*. Ja izmaiņas/neizpilde ir 16% jeb 22 000 *euro*, tad saturīgi norāda līdz pieciem būtiskākajiem skaidrojošajiem faktoriem, izvairoties no formālo un lietas būtību neatklājošo detaļu uzskaitījumiem. Sadaļā “Neizpilde” šo pašu principu piemēro arī analizējot neizpildes pakāpi katrā no izdevumu ekonomiskās klasifikācijas kodiem atbilstoši gadskārtējā valsts budžeta likuma struktūrai.  Programmu finansēšanas sadaļā esošās pozīcijas (atlikumi, akcijas utt.) netiek skaidrotas.  Atkarībā no pārskata perioda, par kuru tiek sniegta informācija, daži jautājumi ir jāaizpilda tikai par 6 un par 9 mēnešiem, un daži – tikai par 12 mēnešiem. Ja ir nepieciešams sniegt kādu papildu būtisku informāciju (kas nav attiecināma uz konkrēto jautājumu) vai arī, ja budžeta izpildes procesā būs nepieciešams iegūt vienreizēju nestandartizētu informāciju, tad šādu informāciju iekļauj sadaļā “Citi analītiskie skaidrojumi, tai skaitā atbildes uz FM papildu jautājumiem”;   1. izveidot jaunu pielikumu, kurā tiks veikta analīze un sniegts novērtējums par mērķfinansējuma ieņēmumu un uz tiem attiecināmo izdevumu plānu izpildi pārskata periodā. Mērķfinansējums šīs instrukcijas izpratnē ir valsts pamatbudžetā plānotie ieņēmumi vai to daļa no nodokļiem, valsts nodevām un citiem maksājumiem no valsts institūciju sniegtajiem pakalpojumiem un veiktās darbības, atbilstoši kuriem, saskaņā ar Ministru kabineta lēmumu, ministrijas budžetā noteiktiem mērķiem tiek plānoti izdevumi no dotācijas no vispārējiem ieņēmumiem (piemēram skatīt 2017. gada 12. septembra Ministru kabineta sēdes protokola Nr. 45 49§). Tādējādi tiks nodrošināta kontrole par iespējamo negatīvo ietekmi uz valsts budžetu gadījumā, ja ieņēmumi netiek iekasēti plānotā apmērā, lai segtu tiem atbilstošos izdevumus. Šajā veidlapā iekļauj un analizē mērķfinansējumu, par kura piešķiršanu lēmumi bija pieņemti 2017.gadā un turpmākajos gados (tātad, ar ietekmi uz vidējā termiņa budžeta ietvaru 2018.-2020.gadiem un turpmākajiem ietvariem); 2. optimizēt veidlapu skaitu, apvienojot instrukcijas Nr. 8 spēkā esošos pielikumus Nr.6 un Nr.7 par valsts sociālo pabalstu, izdienas pensiju, valsts atbalsta sociālajai apdrošināšanai, iemaksu valsts pensiju apdrošināšanai un apdrošināšanai bezdarba gadījumā izpildi vienā pielikuma tabulā; 3. pārskatīt iesniedzamo informāciju veidlapā par rezultātu un to rezultatīvo rādītāju izpildi un papildināt veidlapu ar politikas un resursu vadības kartēs norādītajiem rezultatīvajiem rādītājiem un prioritāro pasākumu rezultatīvajiem rādītājiem (uzrādot visu uz pasākumu attiecināmo finansējumu – gan papildus piešķirto, gan to, kas papildus rasts ministrijas budžeta ietvaros). Analīzi veic gan terminētiem, gan neterminētiem prioritārajiem pasākumiem trīs gadus vai mazāk, ja tos uzsāk vēlāk vai pabeidz ātrāk, tādējādi izsekojot finansējuma ieguldījuma efektīvam izlietojumam. Prioritāro pasākumu analīzi veic par tiem prioritārajiem pasākumiem, kuriem finansējuma piešķiršanas lēmumi bija pieņemti 2017.gadā un turpmākajos gados. Tādējādi budžeta izpildes fāzē tiks veidota sasaiste ar budžeta plānošanas fāzē ieviestajām novitātēm – politikas un resursu vadības karšu un prioritāro pasākumu rezultatīvajiem rādītājiem – analizējot to izpildi un sniedzot priekšlikumus par pasākumiem, kas var uzlabot mērķu sasniegšanu. Šo veidlapu, tāpat kā līdz šim, iesniedz tikai par 12 mēnešu analīzi. Atbilstoši Labklājības ministrijas ierosinājumam veidlapā (4.pielikums) ir iekļautas izpildes pozīcijas “Izpilde vīrieši” un “Izpilde sievietes”, kas aizpildāmas par rezultatīviem rādītājiem, kuru mērvienība ir personu skaits. Datus dzimumu griezumā uzrāda tad, ja dati ir pieejami iekšējā uzskaitē. Pēc pirmā valsts budžeta izpildes analīzes cikla, iegūstot pirmos datus dzimumu griezumā, būs iespējams vērtēt turpmākos nepieciešamos soļus dzimuma aspekta integrēšanai rezultatīvo rādītāju sistēmā. Ierosinājums ieviest dzimumu griezuma atspoguļojumu izriet no OECD 2015.gada Rekomendāciju (2015 Gender Recommendation in Public Life), kas paredz OECD dalībvalstīm ieviest uz dzimumu perspektīvu vērstu politikas un budžeta plānošanu un plānu izpildes analīzi; 4. paredzēt, ka Finanšu ministrijai valsts budžeta izpildes analīzes procesā ir tiesības ministrijām pieprasīt papildu un precizējošu informāciju; 5. samazināt informācijas sniegšanas biežumu. Valsts budžeta izpildes analīze turpmāk tiks iesniegta par sešiem, deviņiem un divpadsmit mēnešiem. Papildus tam, lai būtu iespējams sagatavot kvalitatīvāku un pilnīgāku informāciju par 12 mēnešu izpildi (kas ir arī ietilpīgākā), turpmāk šī informācijai būs jāiesniedz FM līdz pārskata periodam sekojošā gada 25.februārim (nevis 30.janvārim kā līdz šim).   FM (par to informējot ministrijas) savā tīmekļa vietnē metodikas sadaļā publicēs informāciju par valsts budžeta izpildes analīzes instrukcijas pielikuma aktualizētajām veidlapām saskaņā ar spēkā esošajām klasifikācijām, kā arī veidlapās var tikt iestrādātas izvēles iespējas atbildēm uz pieprasīto informāciju vai citi automatizācijas veidi, un var arī tikt iekļauti papildu aktuāli informācijas pieprasījumi (piemēram sadaļā "Papildu informācija").  Tā kā izpildes analīzes process tiek būtiski pārskatīts un izmaiņu apjoms ir liels, tad netiek veikti grozījumi spēkā esošajā instrukcijā Nr.8, bet visa instrukcija tiek izteikta jaunā redakcijā. |
| 3. | Projekta izstrādē iesaistītās institūcijas un publiskas personas kapitālsabiedrības | Visas ministrijas.  2017. gada valsts budžeta izdevumu pārskatīšanas procesā, veicot izvērtējumu par izpildes analīzes procesa pilnveidošanu, tika ņemti vērā ministriju atsūtītie ierosinājumi par valsts budžeta izpildes atskaitīšanās efektivizēšanu, kā rezultātā instrukcijas projektā tiek pilnveidota paskaidrojošā informācija par resursu izlietojumu, novērsta informācijas dublēšanās un samazināts iesniedzamo veidlapu skaits.  2018.gada 14.februārī Finanšu ministrija organizēja diskusiju ar nozaru ministriju ekspertiem par valsts budžeta izpildes analīzes procesa mērķi un optimālo saturu, un šīs diskusijas laikā gūtās atziņas tika ietvertas instrukcijas projektā. |
| 4. | Cita informācija | Instrukcijas projektā ietverto regulējumu paredzēts piemērot jau sagatavojot valsts budžeta izpildes analīzi par 2018. gada 6 mēnešiem. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Ministriju un citu centrālo valsts iestāžu darbinieki. |
| 2. | Tiesiskā regulējuma ietekme uz tautsaimniecību un administratīvo slogu | Instrukcijas projekts sagatavots, lai pilnveidotu valsts budžeta izpildes analīzes procesu, lai palielinātu tā efektivitāti un lietderību. Papildus, samazinot informācijas sniegšanas biežumu, novēršot informācijas atkārtošanos un dublēšanos un samazinot iesniedzamo veidlapu skaitu, ministrijām tiks mazināts administratīvais slogs un esošie resursi pārvirzīti analītiskajam darbam. |
| 3. | Administratīvo izmaksu monetārs novērtējums | Jaunais regulējums atceļ informācijas par valsts budžeta izpildi iesniegšanu par pirmo ceturksni, kā arī samazina tehniskā un manuālā darba veikšanu. Tajā pat laikā tiks stiprināta procesa saturiskā puse. Tādējādi izpildes analīzes sagatavošanā ministrijām tiks mazināts slogs administratīvajā funkcijā un ietaupīts resurss līdz pat 20% (ņemot vērā, ka izpildes analīzi par 3 mēnešiem nav jāsniedz, bet izpildes analīze par 12 mēnešiem ir darbietilpīgāka) un tā rezultātā būs iespēja pārvirzīt šos resursus analītiskajam darbam. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Uzziņa par projekta izstrādi tika publicēta Finanšu ministrijas mājas lapā sadaļā "Sabiedrības līdzdalība". |
| 2. | Sabiedrības līdzdalība projekta izstrādē | Uzziņa publicēta 2018. gada 29. janvārī FM tīmekļvietnē <http://www.fm.gov.lv/lv/sabiedribas_lidzdaliba/tiesibu_aktu_projekti/valsts_budzeta_politika#project442>. |
| 3. | Sabiedrības līdzdalības rezultāti | Projekts šo jomu neskar |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ministrijas un citas centrālās valsts iestādes, kas sagatavo informāciju un veic analīzi par gadskārtējā valsts budžeta izpildi un iesniedz to Finanšu ministrijā. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpildi paredzēts nodrošināt esošo funkciju ietvaros. |
| 3. | Cita informācija | Nav |

Finanšu ministre D.Reizniece-Ozola

Klinsone 67095531

[ieva.klinsone@fm.gov.lv](mailto:ieva.klinsone@fm.gov.lv)